Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 165/12/5511	Žilina, 11.11.2013
EEČ : 2-43-568-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX
ako otec maloletého XXXXX, nar. XXXXX, si neplní riadne svoju zákonnú vyživovaciu povinnosť, ktorá mu bola určená rozsudkom Okresného súdu Žilina sp. zn. XXXXX zo dňa 12.07.2010, právoplatným dňa 09.09.2010, na základe ktorého má platiť výživné v sume 2.500,- Korún českých mesačne na syna XXXXX k rukám matky dieťaťa XXXXX, bytom XXXXX, a to vždy do 15-teho dňa v mesiaci, pričom nemá zaplatené výživné od 01.08.2010 doposiaľ, čím matke dieťaťa XXXXX ku dňu 13.08.2012 dlhuje výživné vo výške 60.000,- Korún českých, 

	lebo je trestné stíhanie neprípustné podľa § 9 odsek 1 písmeno g.

Odôvodnenie:
Uznesením povereného príslušníka Obvodného oddelenia PZ Kysucké Nové Mesto číslo XXXXX zo dňa 26.04.2012 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin zanedbania povinnej výživy podľa § 207 ods. 1 Tr. zák., ktorého sa dopustil na tom skutkovom základe, ako je uvedené vo výrokovej časti tohto uznesenia. 

Uznesením povereného príslušníka Obvodného oddelenia PZ Kysucké Nové Mesto číslo ČVS:ORP-440/KM-CA-2012 zo dňa 31.07.2012 bolo podľa § 228 odsek 2 písmeno a) Trestného poriadku trestné stíhanie obvineného XXXXX prerušené, nakoľko nemožno pre neprítomnosť obvineného vec náležite objasniť.

Následne dňa 13.08.2012 požiadala Okresná prokuratúra v Žiline Okresní státní zastupitelství Liberec, Česká republika, prostredníctvom Generálnej prokuratúry Slovenskej republiky v  Bratislave o prevzatie trestného stíhania obvineného XXXXX.  

Dňa 30.09.2013 bol na Okresnú prokuratúru v Žiline doručený z Generálnej prokuratúry SR Bratislava výsledok odovzdaného trestného konania spolu s právoplatným rozhodnutím Okresného súdu v Liberci.  

Predmetným rozhodnutím - trestným príkazom Okresného súdu v Liberci  sp. zn. 6T 119/2013-102 zo dňa 01.07.2013, právoplatným dňa 24.07.2013, bol XXXXX odsúdený za spáchanie prečinu zanedbania povinnej výživy podľa    § 196 ods. 1  Tr. zákonníka Českej republiky z dôvodu, že si v období od 01.08.2010 do augusta 2012 nehradil výživné na syna XXXXX, nar. XXXXX, čím mu na výživnom vznikol dlh vo výške  60.000,- Kč. 

Súčasne menovanému bol predmetným rozhodnutím súdu uložený trest odňatia slobody vo výmere 10 mesiacov s podmienečným odkladom na skúšobnú dobu v trvaní 30 mesiacov. 

Po obdržaní predmetného trestného príkazu Okresného súdu v Liberci je potrebné vydať rozhodnutie, ktorým by bolo trestné stíhanie na území Slovenskej republiky v danej trestnej veci ukončené. 

Vzhľadom na uvedené skutočnosti pominul dôvod na prerušenie trestného stíhania a z tohto dôvodu bolo uznesením Okresnej prokuratúry v Žiline sp. zn.  4Pv 165/12-14 zo dňa 23.10.2013, právoplatným dňa 29.10.2013, v zmysle § 228 ods. 5 Tr. poriadku v trestnom stíhaní obv. XXXXX  pokračované. 

Nakoľko právoplatné rozhodnutie orgánu Českej republiky, teda dožiadaného štátu v prevzatom trestnom konaní, tvorí prekážku ďalšieho stíhania, orgány činné v trestnom konaní v Slovenskej republike ďalej nie sú vo veci oprávnené konať.

Podľa  § 215 ods. 1 písm. d)  Tr. por. prokurátor zastaví trestné stíhanie, ak je trestné stíhanie neprípustné podľa § 9. 

Podľa § 9 ods. 1 písm. g) Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

Podľa čl. 35 ods. 1 Európskeho dohovoru o odovzdávaní trestného konania, dojednaného 15.05.1972 v Štrasburgu a v mene Českej a Slovenskej Federatívnej republiky podpísaného v Štrasburgu 13.02.1992, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ:
(a) bola zbavená viny;
(b) uložený trest:
(i) bol úplne vykonaný alebo sa vykonáva, alebo
(ii) úplne alebo z jeho nevykonanej časti podliehal milosti alebo amnestii, alebo
(iii) nemôže už byť vykonaný vzhľadom na premlčanie;
(c) súd uznal obžalovaného za vinného a upustil od potrestania.
	S ohľadom na vyššie uvedené skutočnosti, najmä s poukazom na článok 35 ods. 1 Európskeho dohovoru o odovzdávaní trestného konania, bolo trestné stíhanie obv. XXXXX zastavené podľa § 215 odsek 1 písmeno d) s poukazom na  § 9 odsek 1 písmeno g) Trestného poriadku, pretože trestný príkaz Okresného súdu v Liberci sp. zn. 6T 119/2013-102 zo dňa 01.07.2013, právoplatný dňa 24.07.2013, tvorí prekážku trestného stíhania obv. XXXXX na území Slovenskej republiky pre prečin zanedbania povinnej výživy podľa § 207 ods. 1 Tr. zák. na vyššie uvedenom skutkovom základe.

	Z vyššie uvedených dôvodov bolo rozhodnuté tak, ako je popísané vo výrokovej časti tohto rozhodnutia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Bibiana Mikolajová
prokurátorka